钦定古今图书集成/历象汇编/庶征典/第011卷 > 储泳祛疑说 > 《天道不远说》
## 钦定古今图书集成/历象汇编/庶征典/第011卷 > 储泳祛疑说 > 《天道不远说》

尝观刘向《灾异五行传》，后世或以为牵合天，固未必
以屑屑为事，然殃咎各以类至，理不可诬。若遽以牵
合少之，则箕子之五事庶征，相为影响，顾亦可得而
议乎？试以一身言之，五行者，人身之五官也。气应五
脏，五气调顺，则百骸俱理，一气不应，一病生焉。然人
之受病，必有所属，太阳为水，厥阴为木是也。而太阳
之证，为项强、为腰疼、为发热、为恶寒，其患杂然而并
出。要其指归，则一出于太阳之证也，犹貌不恭而为
常雨、为狂、为恶也。况五官之中，或貌言之间，两失其
正，即《素问》所谓阳明厥阴之合病也。其为病，又岂一
端之所能尽哉？以一身而察之，则五事庶征之应，盖
可以类推矣。刘向《五行传》直指某事为某征之应，局
于一端，殆未察医书两证合病之理也。后之人主五
事多失其正，受病盖不止一证，宜乎灾异之互见迭
出也。局以一证论之，未为得也。夫冬雷则草木华，蛰
虫奋，人多疾疫，一气使然。景星庆云不生，圣贤则产
祥。瑞象见于上，则应在于下，如虹蜺妖气也。当大夏
而见，则不能损物，百物未告成也。秋见则百谷用耗
矣。或入人家而能致火，饮井则泉竭，入酱则化水。和
气致祥，妖气致异，厥有明验。天道感物，如响斯应。人
事感天，其有不然者乎？如风花出海而为飘风，山川
出云而为时雨。农家以霜降前一日见霜，则知清明
前一日霜止，霜降后一日见霜，则知清明后一日霜
止。五《日十日而往，前后同占》，欲出秧苗，必待霜止。每
岁推验，若合符节，天道果远乎哉？感于此则应于彼，
有此象则有此数，乃不易之理也。